**Leitud ja kaotatud**

Installatsioon „Leitud ja kaotatud“ on B fuajees galerii sissepääsust vasakul. Roosaks värvitud boksi saab kaarja sissepääsu kaudu, mis on 1,20 meetrit lai ja 2,70 meetrit pikk. Ruum on trapetsikujuline: pikim külg 4 meetrit, selle vastaskülg 2,15 meetrit ja küljed 2 meetrit pikad. Vasakul seinal on konksu otsas kõrvaklapid klubimuusika kuulamiseks, paremale seinale on kinnitatud riiulid ja menüütahvel ning otseseina ääres vitriinis ja selle taha jääval seinal on eksponeeritud klubides kaotatud esemed.

Enne boksi sisenemist saame lugeda sissepääsust vasakule jäävalt seinalt musta teksti:

Leitud ja kaotatud

Öine Tallinn on rikkalik aegruum, kus leiab aset mitmekülgne loominguline ja piire kompav kultuurielu. Öise kultuurimaastiku tuumaks olevad klubid on muusika, tantsu, suhtluse ja eneseväljenduse paigad.

Paljud alternatiivsed ööelukohad on viimastel aastakümnetel leidnud endale kodu vanades laohoonetes ja tehastes. Mõned neist on ennast sisse seadnud arhitektuurselt võimsas tsaariaegses hoones, teised on silmapaistvaks ööelukohaks kujundanud mõne valgest silikaadist nõukogudeaegse, ehitusstiili poolest ebaväärtuslikuks peetud lisahoone. Pideva elamuarenduse tõttu ei saa aga need kohad oma tulevikus väga kindlad olla. Linnauuenduse käigus sageli desinfitseeritakse ja muudetakse ühetaoliseks need kunagi hüljatud ja loomeinimeste taasleitud alad. See mõjutab tugevalt alternatiivse muusika- ja tantsukultuuri ligipääsetavust ja elujõulisust. Ööelu seavad haavatavasse olukorda ka majanduslikud mured, linna seatud piirangud ja koroonapandeemia järel muutuv kultuurimaastik. Ööelukohad on oma loomult haprad ja kaduvad – neid kui linnakultuuri olemuslikku osa on vaja märgata ja kaitsta.

Boksis on parempoolse seina vasakus osas kahes tulbas must tekst:

Kaotatud kohad

Ööelukohad, mis on kinni pandud öönäituse ettevalmistamise perioodil (alates aastast 2020)

Zavood 1995–2022 Tartu

Sodiaak 1995–2022 Tartu

Ümarlauabaar 2002–2023 Tartu

Naiiv 2013–2024 Tartu

Naganaga 2016–2022 Tallinn

Sveta 2017–2023 Tallinn

Kauplus Aasia 2018–2023 Tallinn

ULM 2021–2022 Tallinn

UPS (tegutsemisaeg ja –koht salapärane)

Samuti mälestame Raadio 2 õhtust vööndi 1993–2023

Tekstist vasakul on seinal menüütahvel 120 cm kõrgusel põrandast. Musta värvi metallist tahvli kõrgus on 60 ja laius 45 cm, tahvlit ümbritseb tehismaterjalist 3 cm laiune raam. Tahvlile on valge kriidiga lohakalt kirjutatud: „Protest. Mis baarid meil veel suletud on? Von Krahl, No Pizza, Sveta, Paradiis Rakveres, Punane Maja, Rotisita Restoran Vana-Otepääl“. Teksti ilmestavad naervad ja nutvad emotikonid ning südamed. Tahvlile võivad külastajad midagi lisada, nii et sealne info muutub pidevalt. Menüütahvlist paremale on seinale kinnitatud vineerist karp ja kaks puidust riiuliplaati. Roosa pealt lahtine karp on mõõtudega 14 × 9 × 2 cm ja paikneb tahvli alläärega samal joonel. Karbis on ümar valge kriit. Karbist veidi kõrgemal on 20 cm pikkune ja 15 cm laiune riiuliplaat, millel seisab lahtiselt valget värvi põlev küünal, mis on käsivarre jämedune. Ülemisel, eelmisest pisut suuremal riiulil, mis on 20 cm kõrgemal tahvli ülaäärest, on must metallist silt. Ümmargune, 25 cm läbimõõduga sildil on 15 cm kõrgune jalg. Sildi ülaosale on ringjoones kirjutatud roosaga „the bar is“ ja ringi keskel rohelisega „closed“.

Ruumi pikima, sissepääsu vastu jääva seina ääres on vitriin mõõtudega 145 × 45 cm. Vitriini ülemine kolmandik on klaasist, esemete eksponeerimiseks mõeldud vitriinipõhi on valge ning alumine vitriiniosa on roosaks värvitud puitmaterjalist. Roosa puitosa vasakul küljel on must tekst:

Siin on ööelu käigus kaotatud asjad. Elektroonilise muusika skeene ja öise tantsukultuuri olulisemaid arendajaid, Tallinna klubi HALL on need pärast pidu oma majast leidnud ja ERMi hoolde usaldanud. Need omaniku kaotanud asjad pakuvad ühe killustunud pilguheidu Eesti alternatiivsesse öhe.

Valget värvi vitriinipõhjale ja metallvõrestikule ruumi tagumisel seinal on paigutatud kaotatud esemed. Vitriini ees on sinine pehme sametkattega tumba, mis on kuubikujuline, mille kõrgus on 45 cmja mis on mõeldud külastajale istumiseks.

Kui seista vitriini ees, siis paremas vitriiniosas on 12 paari prille, kõik eri kuju ja klaasidega. Prillidest paremal vitriini ülaosas on silindrikujuline kuldselt sätendav metallist ridikül, mis on pealt lukuga ja umbes 20 cm pikk ning läbimõõduga 10 cm. Sellest edasi on 10 cm kõrgune virn pangakaarte ja kuhi võtmeid – kulla või hõbeda värvi metallist ning kõikvõimalike võtmehoidjatega. Silma torkavad erksinine ringikujuline ja hõbedavärvi metallist linnutiiva kujuline võtmehoidja.

Seina katval metallvõrestikul on riidepuudel kaotatud ja leitud rõivaesemed. Vasakul all näeme kostüümi, mis sobib nõiale. Riidepuukonksu küljes on nn nõiakübar: must, laia äärega, keskosa kõrge ja terava tipuga. Kübarale on seotud lai erkroosa siidine lint. Riidepuul on roosa pikkade varrukatega kinninööbitud pluus, selle alt paistab lai must miniseelik, mille vasakule küljele on kinnitatud must satsiline sukapael.

Nõiakostüümist paremal on komplekt helesinise teksatagi- ja pükstega. Tagi on kullakarva nööpidega, eest lahti, sellel on kaks klapiga rinnataskut ja kaks küljetaskut. Jaki hõlmade vahelt paistab valge T-särk. Jaki paremale õlale on kinnitatud heleroheline kootud sukkmüts. Alt laienevate säärtega teksapüksid on pleekinud ja kulunud.

Edasi paremal on eksponeeritud must kinninööbitud nahkmantel, mis on keskosast nahkvööga kokku tõmmatud. Mantlil on suured mustad nööbid, varrukaotsad on üles keeratud. Kaeluseosale on seotud villane ruuduline sall, mis on pikkade narmastega ja kirevavärviline. Salli rohelisel taustal on mustad, sinised, punased ja kollased piki- ja põikijooned, millest moodustuvad ruudud. Mantli vasakust taskust paistavad mustad kulunud nahksõrmikud.

Seina paremas servas on hall ülikond: kahe nööbiga pintsak ja viigipüksid. Pintsaku vasakule õlale on asetatud suvine vaarikapunane soni, mis on pisut lössis ja mille nokk on suunatud põranda poole.